U razdoblju od 2017. do 2018. većina država članica morala se nositi s učincima incidenta s fipronilom, koji je započeo u Nizozemskoj i doveo do povlačenja i opoziva jaja i proizvoda od jaja diljem EU-a (problem je posebno istaknut u izvješćima Belgije, Češke, Danske, Finske, Francuske, Mađarske, Italije, Nizozemske i Poljske).

Radne skupine za formuliranje sredstava za zaštitu bilja i za izvršenje zakonodavstva u ovom području kao cilj imaju razmatranje glavnih nedostataka koji su utvrđeni u više revizija koje su provedene od 2012. do 2016. u vezi sa službenim kontrolama stavljanja sredstava za zaštitu bilja na tržište. U razdoblju 2017.–2018. organiziran je jedan sastanak radne skupine o formuliranju i analizi sredstava za zaštitu bilja, koji je bio usmjeren na izradu referentnih dokumenata kako bi se pružile smjernice državama članicama za analitičku strategiju i tumačenje analitičkih rezultata. Radna skupina za izvršenje zakonodavstva o sredstvima za zaštitu bilja dvaput se sastala 2017. i jedanput 2018. Jedan od tih sastanaka organiziran je u obliku radionice, koja se odnosila na službene kontrole u velikim skladištima, kontrole uvoza u lukama i inspekcije proizvođača sredstava za zaštitu bilja. To je bila korisna osnova na temelju koje su države članice mogle poboljšati inspekcijske aktivnosti u ovom području.

·relevantnih poveznica na internetske stranice država članica koje one same dostavljaju.

·organizacije kontrola u državama članicama na temelju informacija koje one same dostavljaju,

6.3.Izvršenje

Kada država članica povrijedi pravo EU-a, Komisija određuje odgovarajuće mjere na temelju pojedinačnog slučaja u skladu s pristupom „Pravo EU-a: boljom primjenom do boljih rezultata”. Takve mjere mogu varirati od kontaktiranja s tijelima država članica na odgovarajućim razinama s ciljem osiguranja ispravne primjene prava EU-a do pokretanja razmjena EU Pilot i/ili postupaka zbog povrede u slučajevima u kojima postoji jasna i čvrsta pravna osnova i ako su iscrpljene sve druge mogućnosti za poticanje usklađivanja. U području sigurnosti hrane instrumenti za izvršenje koji se ne odnose na povrede uključuju i nametanje zaštitnih mjera. One mogu varirati od poduzimanja mjera predostrožnosti za trgovinu i kretanje životinja, bilja ili hrane i hrane za životinje do donošenja zaštitnih mjera u skladu s relevantnim zakonodavstvom.

Prvi je korak slanje pisma visoke razine relevantnoj državi članici, prema potrebi, nakon čega slijede faza prije parnice i faza parnice u postupku zbog povrede.

Tijekom razdoblja 2017.–2018. jedan je predmet zbog povrede iznesen pred Sudom Europske unije u područjima obuhvaćenima Uredbom o službenim kontrolama. Komisija je u svibnju 2018. odlučila uputiti Italiju na Sud EU-a zato što nije uspjela na odgovarajući način spriječiti daljnje širenje karantene štetnog organizma Xylella fastidiosa u Apuliji.

7.Zaključci

EU ima čvrst zakonodavni okvir za kontrolu sigurnosnih opasnosti u lancu opskrbe. Nacionalna tijela država članica u godišnjim izvješćima o službenim kontrolama pokazala su da i dalje ispunjavaju važnu ulogu praćenja i provjere učinkovitog poštovanja i izvršavanja relevantnih zahtjeva Unije organizacijom službenih kontrola.

U priloženom radnom dokumentu službi Komisije navedene su pojedinosti o kontrolama koje je Komisija provela u državama članicama kako bi provjerila provode li i izvršavaju države članice ispravno zahtjeve Unije povezane s propisima o hrani i hrani za životinje, zdravlju i dobrobiti životinja, zdravlju bilja i sredstvima za zaštitu. Rezultati tih kontrola pokazuju da, ukupno gledano, u državama članicama postoje potrebni sustavi kontrole i da se njima osigurava općenito prihvatljiva razina usklađenosti. Međutim, kontrolama Komisije i dalje se utvrđuju nedostaci u službenim kontrolama i ističe se da su još uvijek potrebna poboljšanja.

Nedovoljno strog odnos prema sigurnosti hrane uvijek na kraju ima loše posljedice i može predstavljati ne samo prijetnju za javno zdravlje, nego može utjecati i na povjerenje naših građana i trgovinskih partnera u cijelom sustavu hrane EU-a. Stav prema sigurnosti hrane ne smije biti nezainteresiran i moraju se provesti sve planirane kontrolne aktivnosti utvrđene u višegodišnjim nacionalnim planovima kontrole država članica. Unatoč tome, u godišnjim izvješćima za 2017. i 2018. ponovno se ističe da se mnoge države članice suočavaju s izazovima u osiguravanju odgovarajućih financijskih sredstava za provedbu potrebnih službenih kontrola.

Sustavno daljnje djelovanje na temelju preporuka iz revizija pokazuje da, u pravilu, države članice poduzimaju odgovarajuće korektivne mjere kako bi otklonile utvrđene nedostatke. Osim toga, u godišnjim izvješćima ističu se kontinuirana nastojanja država članica da poboljšaju učinkovitost i djelotvornost vlastitih kontrola, posebno putem boljih informatičkih sustava, analize podataka, priručnika o kvaliteti i stručnog osposobljavanja.

Donošenjem Uredbe o službenim kontrolama uvedene su važne promjene kojima će se pridonijeti poboljšanju službenih kontrola.

Kako bi se osigurala dosljednost višegodišnjih nacionalnih planova kontrole, države članice trebaju imenovati jedno tijelo čija je zadaća koordiniranje njihove pripreme i prikupljanje informacija o njihovoj provedbi, preispitivanju i ažuriranju. U višegodišnjim nacionalnim planovima kontrole utvrđuju se strateški ciljevi i način na koji određivanje prioriteta službenih kontrola i dodjela resursa odražavaju te prioritete.

Kad je riječ o transparentnosti, Uredbom o službenim kontrolama propisuje se da se višegodišnji nacionalni planovi kontrole stave na raspolaganje javnosti. Osim toga, postoji mogućnost ispunjavanja zahtjevâ transparentnosti tako da države članice objave svoje godišnje izvješće.

Uvođenjem standardnog predloška obrasca za dostavu godišnjih izvješća država članica olakšat će se prikupljanje usporedivih informacija i podataka o službenim kontrolama država članica u cijelom poljoprivredno-prehrambenom lancu EU-a te će se pridonijeti lakšoj izradi nacrta i objavi godišnjeg izvješća Komisije.

Komisija je i dalje posvećena podupiranju država članica i suradnji s njima kako bi kontinuirano poboljšavale svoje sustave službenih kontrola putem mreža i inicijative „Bolja izobrazba za sigurniju hranu”.